钦定古今图书集成/明伦汇编/宫闱典/第108卷 > 杨济
## 钦定古今图书集成/明伦汇编/宫闱典/第108卷 > 杨济

按《晋书杨骏传》：“济字文通，历位镇南、征北将军，迁太
子太傅。济有才艺，尝从武帝校猎北芒下，与侍中王
济俱著布裤褶，骑马，执角弓，在辇前，猛兽突出，帝命
王济射之，应弦而倒。须臾复一出，济受诏，又射杀之，
六军大叫称快。帝重兵官，多授贵戚清望，济以武艺
号为称职。与兄珧深虑盛满，乃与诸甥李斌等共切”
谏，骏斥出王佑为河南太守，建立皇储，皆济谋也。初，
骏忌大司马汝南王亮，催使之藩。济与斌数谏止之，
骏遂疏济。济谓傅咸曰：“若家兄征大司马入，退身避
之，门户可得免耳。不尔，行当赤族。”咸曰：“但征还共、崇
至公，便立太平，无为避也。夫人臣不可有专，岂独外
戚。今宗室疏，因外戚之亲以得安；外戚危，倚宗室之
重以为援，所谓唇齿相依，计之善者。”济益惧，而问石
崇曰：“人心云何？”崇曰：“贤兄执政，疏外宗室，宜与四海
共之。”济曰：“见兄可及此。”崇见骏及焉，骏不纳。后与诸
兄俱见害。难发之夕，东宫召济，济谓裴楷曰：“吾将何
之？”楷曰：“子为保傅，当至东宫。”济好施，久典兵马，所从
四百馀人，皆秦中壮士，射则命中，皆欲救济。济已入
宫，莫不叹恨。